LIETUVOS RESPUBLIKOS

Į S T A T Y M A S

DĖL LIETUVOS RESPUBLIKOS DIPLOMATINIŲ RANGŲ

1990 m. spalio 11 d. Nr. I-669

Vilnius

1 straipsnis.

Nustatomi šie Lietuvos Respublikos diplomatiniai rangai:

1) Lietuvos Respublikos nepaprastasis ir įgaliotasis ambasadorius;

2) Lietuvos Respublikos nepaprastasis pasiuntinys ir įgaliotasis ministras;

3) patarėjas;

4) pirmasis sekretorius;

5) antrasis sekretorius;

6) trečiasis sekretorius;

7) atašė.

2 straipsnis.

Lietuvos Respublikos nepaprastojo ir įgaliotojo ambasadoriaus bei Lietuvos Respublikos nepaprastojo pasiuntinio ir įgaliotojo ministro rangus suteikia Lietuvos Respublikos Aukščiausiosios Tarybos Prezidiumas.

Patarėjo, pirmojo sekretoriaus, antrojo sekretoriaus, trečiojo sekretoriaus ir atašė rangus suteikia Lietuvos Respublikos užsienio reikalų ministras.

Dėl diplomatinio rango suteikimo Lietuvos Respublikos Aukščiausiosios Tarybos Prezidiumas leidžia įsakus, o Lietuvos Respublikos užsienio reikalų ministras – įsakymus.

3 straipsnis.

Pasiūlymus dėl Lietuvos Respublikos nepaprastojo ir įgaliotojo ambasadoriaus bei Lietuvos Respublikos nepaprastojo pasiuntinio ir įgaliotojo ministro rangų suteikimo pateikia Lietuvos Respublikos užsienio reikalų ministras, remdamasis Lietuvos Respublikos užsienio reikalų ministerijos atestavimo komisijos rekomendacijomis.

Pasiūlymus dėl patarėjo, pirmojo sekretoriaus, antrojo sekretoriaus, trečiojo sekretoriaus ir atašė rangų suteikimo pateikia Lietuvos Respublikos užsienio reikalų ministerijos atestavimo komisija.

Atestavimo komisijos sudėtį ir nuostatus tvirtina Lietuvos Respublikos užsienio reikalų ministras.

4 straipsnis.

Lietuvos Respublikos nepaprastojo ir įgaliotojo ambasadoriaus, Lietuvos Respublikos nepaprastojo pasiuntinio ir įgaliotojo ministro rangai suteikiami Lietuvos Respublikos diplomatinių misijų užsienyje vadovams, priklausomai nuo diplomatinių atstovybių apsikeitimo su atitinkama valstybe lygio.

Nurodytieji rangai gali būti suteikiami taip pat Lietuvos Respublikos užsienio reikalų ministerijos vadovaujantiems darbuotojams.

5 straipsnis.

Pirmasis diplomatinis atašė rangas gali būti suteiktas asmeniui, išdirbusiam diplomatinėje tarnyboje ne mažiau kaip vienerius metus.

Eiliniai diplomatiniai rangai paprastai suteikiami diplomatų korpuso darbuotojams, išdirbusiems žemesnėse atitinkančiose rangą pareigose ne mažiau kaip: atašė, trečiojo sekretoriaus, antrojo sekretoriaus – 2–3 metus; pirmojo sekretoriaus, patarėjo – 3–4 metus.

Už reikšmingus darbo rezultatus diplomatų korpuso darbuotojas gali būti pristatytas aukštesniajam diplomatiniam rangui suteikti anksčiau nurodytos trukmės.

6 straipsnis.

Lietuvos Respublikos nepaprastojo ir įgaliotojo ambasadoriaus, Lietuvos Respublikos nepaprastojo pasiuntinio ir įgaliotojo ministro rangai suteikiami iki gyvos galvos.

Asmenims, turintiems kitokių diplomatinių rangų, rangai paliekami, jeigu šie pareigūnai išeina į pensiją iš Lietuvos Respublikos užsienio reikalų ministerijos sistemos.

7 straipsnis.

Diplomatinius rangus gali atimti juos suteikęs Lietuvos Respublikos Aukščiausiosios Tarybos Prezidiumas Lietuvos Respublikos užsienio reikalų ministro teikimu, arba Lietuvos Respublikos užsienio reikalų ministras atestavimo komisijos teikimu.

LIETUVOS RESPUBLIKOS

AUKŠČIAUSIOSIOS TARYBOS PIRMININKO PAVADUOTOJAS	K. MOTIEKA

______________